Angela Dorothea Merkel (Duits: [ˈaŋɡela doʁoˈteːa ˈmɛʁkl̩], luister (hulp·inligting); gebore op 17 Julie 1954 in Hamburg) het van 22 November 2005 tot en met 8 Desember 2021 as eerste minister ("bondskanselier") van Duitsland gedien. Merkel was 'n Oos-Duitse fisikus en begin haar politieke loopbaan na die Duitse hereniging in die politieke party die Christelik-Demokratiese Unie (CDU). In die tydperk tussen 1991 en 1994 beklee sy die amp van Minister van Gesin-, Bejaarde- en Jeugsake. Van 1994 tot 1998 is sy Minister van Omgewingsake, Natuurbewaring en Kernreaktorveiligheid. In 2000 was sy die eerste vrou wat as voorsitter van die CDU gekies word en is van 2005 tot 2021 die eerste vroulike regeringshoof van Duitsland. Bondskanselier Merkel se besluit om een miljoen Islamitiese vlugtelinge uit Sirië te aanvaar het net soos Duitsland se beleid om ekonomiese welvaart in die binneland deur 'n massiewe handelsoorskot met ander lande te waarborg volgens sommige deskundiges tot die land se toenemende politieke isolasie in Europese en wêreldkonteks gelei. Merkel se beleid vir 'n Europese oplossing van die kwessie word egter deur die konserwatiewe kanselier van Oostenryk, Sebastian Kurz, ondersteun.